הדרך לסיפוח הולכת ונחסמת

תכנית השלום של טראמפ, שכוללת את המהלך השנוי במחלוקת לסיפוח שטחי C בגדה המערבית והתנחלויות תחת החוק הישראלי, הולכת ומתרחקת ממשמעויותיה הראשוניות, ויישומה עומד בסימן שאלה ותחת ספקות רבים. כל שהתקרב תאריך היעד (יולי 2020), כך הולכים ומתרבים המכשולים בדבר האפשרות להוציא לפועל את תכנית השלום השאפתנית: עדיין אין מפה סופית, אישור מהממשל האמריקני או הסכמה בין השותפים הקואליציוניים הליכוד וכחול לבן. אבל הבעיה אינה רק המפה והתאריך, שהיעדרם הוא בעיקר ביטוי לכך שעוד אין בכלל תכנית פעולה. השאלה כרגע היא לא האם ומתי יהיה סיפוח, אלא מה זה בכלל סיפוח מבחינת כל אחד מהצדדים והאם בכלל הוא אפשרי ליישום. במציאות המזרח-תיכונית ההפכפכה והמשתנה תדיר ובמהירות, לצד שחקנים רבים שמושכים לכיוונים שונים, נדמה שכל יום מוליד אתגרים נוספים. לכן, ניכר שגם אם הסיפוח יתרחש, הוא יתקיים במתכונת מצומצמת הרבה יותר מההצהרות הראשונות.

הגורם הראשון שמביא לבלימת המהלך, מגיע למעשה מהיוזמים הראשונים. נדמה שמשבר הקורונה, אובדן האמון וחוסר היציבות בממשל טראמפ, כמו גם הצורך לשמר את יחסי ארה"ב עם מדינות אוהדות במזרח התיכון, הביא את הממשל האמריקני לחישוב מסלול מחדש. מאז שהתברר לאמריקנים שאין סיכוי שנתניהו יצליח להקים ממשלה בלי יריבו גנץ, הממשל מתנה באופן עקבי את הכרתו בסיפוח ישראלי של התנחלויות. בממשל האמריקני שבו והסבירו, עוד מאז הימים שקדמו לפרסום התוכנית, כי לא יוכלו לתמוך במהלך כה שנוי במחלוקת מבחינה בינלאומית אם לא תהיה לו תמיכה רחבה לכל הפחות בתוך ממשלת ישראל עצמה. ככל שמעמיקה אי-היציבות הפוליטית והכלכלית בארה"ב, כך גם גוברת התעקשותו של הממשל לקבל הסכמה קואליציונית מלאה מצדה של ישראל. ערב הבחירות האחרונות הצהיר גנץ כי יתמוך בהחלת הריבונות על בקעת הירדן ב"תיאום עם הקהילה הבינלאומית". לכן, בכחול לבן מוכנים לדון בסיפוח בתנאים מגבילים, למשל, החלת ריבונות חלקית צריכה לבוא במקביל לצעדים הדדיים כלשהם כלפי הפלסטיני. ובנוסף: לא יהיה סיפוח של הפלסטינים עצמם. כלומר, החוק הישראלי יוחל רק על שטח בו חיים ישראלים או שאין בו תושבים כלל. נראה שהתנאים שמציבים בכחול לבן לסיפוח הופכים את הפשרה ביניהם לנתניהו לכמעט בלתי אפשרית. פשרה שכאמור האמריקנים מחייבים כרגע כתנאי לגיבוי מצדם.

חשוב להבין את הנקודה הזו, ועד כמה היא מציבה את נתניהו במלכוד. בשנים האחרונות, מיצבו עצמם נתניהו ומפלגת הליכוד, כמייצגים לא רק של הימין הליברלי הישראלי, כי אם גם כיקירי ההתנחלויות וההתיישבות בגדה המערבית. הסיבה לכך שהליכוד חולש על מעל לשליש מהמושבים בפרלמנט הישראלי, נובעת מיכולתם להניע את הציבור הדתי-לאומי להצביע בקלפיות לליכוד ולא למפלגות שמזוהות באופן מסורתי עם ציבור זה. הבעיה היא שכבר עכשיו נשמעים קולות התנגדות נחרצים כנגד התכנית מצד חלק ממנהיגי המועצות המקומיות ביהודה ושומרון. באם נתניהו יקבל את תביעותיה של כחול לבן להידברות עם הפלסטינים, ועוד יגדיל ויפעל למען הקמתה של מדינה פלסטינית רשמית – הוא ייתקל בהתנגדות חריפה מצד המחנה שלו, שלא רק יפעל לטרפד את מהלכיו, אלא יבטא את זעמו בבחירות הקרובות, שבמקרה הישראלי, מתקיימות גם ככה בכל שנתיים וחצי בממוצע. כראש ממשלה שמואשם בפלילים ומתקיים נגדו משפט בביהמ"ש העליון בימים אלו ממש – נתניהו נאחז כל עוד הוא יכול בעמדת העוצמה של ראש ממשלה. כך שגם עתידו האישי של נתניהו תלוי על בלימה, בין אם ייכשל או יצליח ליישם את תכנית השלום.

לכל המורכבות הישראלית-אמריקנית הזו מתווספת פעילות ערנית מצדם של הפלסטינים, שמתנגדים בכל תוקף לסיפוח חד צדדי, ובפרט להסדר קבע שמותיר את המקומות הקדושים בירושלים תחת שליטה ישראלית לצמיתות. לאחרונה הגישו הפלסטינים הצעה נגדית לתכנית השלום של טראמפ, לקוורטט של מועצת הביטחון של האו"ם. ההצעה כוללת הקמה של מדינה פלסטינית מפורזת עם שינויים קלים בגבולות שכבר נידונו בשנים קודמות, ובמיוחד ב-2008, במסגרת המגעים בין ראש הרשות הפלסטינית מחמוד עבאס וראש הממשלה אהוד אולמרט. קיימים סיכויים נמוכים ביותר לאישורה של ההצעה הזו, אך היא בהחלט משמרת את הסוגיה בסדר היום של הקהילה הבין-לאומית, ואת ההתנגדות הפלסטינית באמצעים דיפלומטיים בעלי תהודה. למאמצים הפלסטינים מצטרפת הצהרה ברורה, נוקבת ונדירה למדיי מצד משפחת המלוכה הירדנית, שהעבירה מסר ברור לישראלים ולאמריקנים: יישומה של תכנית השלום, ובפרט של מהלכים חד-צדדיים לסיפוח ללא הידברות, לא יובילו למזרח תיכון חדש, כי אם להפך – אלו ידרדרו את האזור כולו שנים רבות אחורה, בעוד ירדן תתנער מההסכמים הקיימים עם ישראל. זו נקודה חשובה שאין להקל בה ראש. מדינת ישראל עמדה תחת איומים קיומיים חמורים משך שנים רבות. הסכמי השלום עם מצרים וירדן, שאמנם לא כוללים יחסים חמים, אך הם שמו סוף למלחמות הגבול הבלתי-פוסקות שגבו משאבים, הרוגים ופצועים רבים. נסיגה של ירדן מההסכמים הקיימים, עלולה לפתוח פתח להידרדרות שלא נלקחה בחשבון.

הערה אחרונה: משולש היחסים המורכב של ישראל-ארה"ב ומדינות ערב הולך ומעמיס קשיים אדירים, מעבר להתנגדות הפלסטינים וחלק מציבור התושבים בהתנחלויות. בראשית יוני פנה שגריר איחוד מדינות המפרץ בארה"ב, יוסף אל-עוטייבה, אל הציבור הישראלי במאמר שפרסם בעיתון הנפוץ במדינה. במאמר הוא הזהיר את הציבור הישראלי שהסיפוח יחרב כל אפשרות לשיפור היחסים ונורמליזציה בין ישראל למדינות ערב, ובפרט עם איחוד האמירויות. בכך, הבהיר, משמעויות הסיפוח חורגות מההקשר הישראלי-פלסטיני. אמנם אזהרתו של אל-עוטייבה אינן מיועדות רק לקהל הישראלי, כי אם גם באופן ברור, גם לממשל האמריקני. ככל שמתהדקים הקשרים הדיפלומטיים והכלכליים בין האמריקנים לארצות ערב המתונות, מאותתות מדינות המפרץ העשירות שיחסים אלו אינם מעלימים את הבעיה הפלסטינית מסדר היום. לכן, בהמשך לדבריו של השגריר, כך מתקבעת דעתו של קושנר, חתנו של טראמפ, שמוביל קו מדיני שמבקש לדחות את הסיפוח או לצמצם אותו באופן משמעותי.

אחרי כל אלו, נסכם ונאמר, שריבוי השחקנים, האינטרסים והאירועים הבלתי-צפויים שממשיכים לפקוד את העולם והמזרח התיכון, מביאים ככל הנראה לדחייה של תכנית הסיפוח. לכל מה שהוזכר אפוא מצטרפים גורמים נוספים, כמו התנגדות עיקשת של הקהילה הבין-לאומית ובפרט של האיחוד האירופאי, התמודדות עם משבר הקורונה וכמו כן – האפשרות לפרוץ מהומות מחאה מן הצד הפלסטיני באם האמצעים הדיפלומטיים ייכשלו. כל מהלך עלול עתה להביא להתלקחות מחודשת ולשפיכות דמים. לכן, גם אם תצא לפועל תכנית השלום של טראמפ, סביר להניח שיישומה יהיה רחוק ושונה לחלוטין מהמתווה הראשוני שהוכרז, וספק גדול שיולי 2020 יהיה חודש דרמטי שבו יחל המהלך.